tartuNLP/wikipedia-smugri-20251201 huggingface dataset:
Elmo Henriksson

Elmo Henriksson (s. 10. maaliskuuta 2003 Kirkkonummi) on suomalainen jalkapalloilija, pelipaikaltaan maalivahti. Hän edustaa Helsingin Jalkapalloklubia.
Henriksson siirtyi Kyrkslätt IF:stä Helsingin Jalkapalloklubiin kaudeksi 2016. Hän pelasi ensimmäisen miesten sarjaottelunsa 3. marraskuuta 2020, kun HJK:n kakkosjoukkue Klubi 04 voitti Tampereen Ilveksen kakkosjoukkueen vierasottelussa 3–0. Henriksson teki kauden 2020 jälkeen HJK:n kanssa kolmevuotisen sopimuksen.
Kaudella 2021 Henriksson pelasi Klubi 04:ssä 25 Ykkösen ottelua. Kaudeksi 2022 HJK lainasi Henrikssonin Veikkausliigaan IFK Mariehamniin. Hän debytoi Veikkausliigassa 2. huhtikuuta 2022, kun IFK Mariehamn pelasi kotonaan maalittoman tasapelin FC Lahtea vastaan. Henriksson pelasi kauden aikana 18 liigaottelua. Kauden 2022 jälkeen Henriksson teki HJK:n kanssa kauden 2024 loppuun asti ulottuvan jatkosopimuksen. Samalla lainasopimusta IFK Mariehamnin kanssa jatkettiin kauden 2023 loppuun asti.
HJK:n maalilla Henriksson debytoi Veikkausliigassa ottelussa EIF:iä vastaan 4. toukokuuta 2024. Heinäkuussa 2024 Henriksson allekirjoitti kauden 2025 loppuun asti ulottuvan jatkosopimuksen HJK:n kanssa ja siirtyi vuoden mittaisella lainasopimuksella Espanjan Segunda Divisiónissa pelaavaan Sporting Gijóniin. Hän toimi kaudella 2024-2025 Sporting Gijónin edustusjoukkueen kolmosmaalivahtina, ilman otteludebyyttiä. Gijónin reservijoukkueessa hän pelasi 18 ottelua, joista 11 nollapeliä.
Henriksson valittiin mukaan Suomen A-maajoukkueen harjoitusotteluihin Portugalissa tammikuussa 2023. Suomen U21-maajoukkuetta, Pikkuhuuhkajia hän edusti 2023-2024 karsinnoissa, harjoitusleireillä sekä Slovakiassa kesällä 2025 pelatussa EM-lopputurnauksessa.
São Paulon ePrix 2023

São Paulon ePrix 2023 (virallisesti 2023 Julius Baer São Paulo E-Prix) oli Formula E -sarjan kauden 2022–2023 kuudes osakilpailu sekä ensimmäinen São Paulon ePrix. Kilpailu ajettiin väliaikaisellä katuradalla Brasilian São Paulossa.
Lähtökohdat.
Viiden ajetun osakilpailun jälkeen MM-sarjaa johti saksalainen Pascal Wehrlein 18 pisteen erolla britti Jake Dennisiin. Kolmantena ollut Jean-Éric Vergne oli jäänyt Wehrleinista 30 pistettä. Tallien MM-sarjaa johti Porsche 126 pisteellä. Toisena, 42 pistettä vähemmän keränneenä, oli Envision Racing.
Rata.
São Paulon katurata on 2 960 metriä pitkä ja piti sisällään 11 mutkaa. Rata kierrettiin vastapäivään. Rata koostui kolmesta pitkästä suorasta, joita yhdisty tiukat mutkat ja šikaanit. Radan pääsuoraa käytettiin tavallisesti karnevaaleissa ja juhlintaa.
Sven Ture Jansson

Sven Ture Jansson (15. heinäkuuta 1894 Turku – 10. marraskuuta 1942 Helsinki) oli ranskalaisen Émile Couén kehittämän itsesuggestiomenetelmän suomalainen levittäjä. 
Jansson kirjoitti ylioppilaaksi Turun ruotsalaisesta klassillisesta lyseosta vuonna 1915. 1920-luvulla hänellä oli Helsingissä oma vastaanotto, joka toimi muun muassa nimillä Psykoterapeuttinen Instituutti ja Klinikka sekä Helsingin Coué-instituutti. Vuonna 1926 entinen ylioppilas Jansson ja entinen lyseolainen Harry Vehmas saivat sakkotuomion laittoman lääkärintoimen harjoittamisesta. Jansson sai vielä uuden tuomion vuonna 1930.
Trisomia 16

Trisomia 16 on yleisin autosomin trisomia raskauden aikana. Siinä kromosomia 16 kehittyy kolme kappaletta normaalin kahden sijasta. Jos sikiöllä esiintyy täydellinen trisomia 16, ei elävänä syntyminen ole mahdollista. Tilanteeseen liittyvien ultraäänilöydösten joukossa ovat sydämen, virtsateiden ja sukupuolielinten poikkeavuudet, keuhkojen vajaakehittyneisyys (hypoplasia), rajoittunut kasvu ja kaksisuoninen napanuora. Trisomia 16 on yleisin raskauden ensimmäisellä kolmanneksella keskenmenon aiheuttava kromosomipoikkeavuus. 
Jos trisomia 16 esiintyy mosaiikkimuotoisena, elävänä syntyminen on mahdollista. Harvinaisena tavattava mosaiikkitrisomia 16 tuottaa suuresti vaihtelevan fenotyypin. Joskus siinä ilmenee vain lieviä poikkeamia normaalista kehityksestä. Mahdollisten oireiden joukossa ovat kohdunsisäinen rajoittunut kasvu, epänormaali ihon pigmentaatio, kallon, kasvojen ja kehon epäsymmetrisyys, sydänviat, sukupuolielinten poikkeavuudet (kuten hypospadia ja piilokiveksisyys), skolioosi, kuulovamma, luuston epämuodostumat, kasvojen epämuodostuneisuus sekä kehitysviive.
Rodrigo Zalazar

Rodrigo Zalazar Martínez (s. 12. elokuuta 1999 Ablacete, Espanja) on uruguaylais-espanjalainen jalkapalloilija, joka edustaa saksalaisseura Schalkea ja Uruguayn maajoukkuetta keskikenttäpelaajana. Zalazar on 178 senttimetriä pitkä, hän painaa 72 kg ja on oikeajalkainen. Schalkessa hänellä on sopimus vuoden 2026 kesään asti. Schalkeen Zalazar siirtyi Frankfurtista 1,2 miljoonan euron siirtokorvauksella heinäkuussa 2022. Bundesliigassa Zalazar on pelannut 22 ottelua, joissa hän on tehnyt yhden maalin: Borussia Mönchengladbachia vastaan Tobias Mohrin syötöstä elokuussa 2022. Maajoukkueessa Zalazar debytoi kesäkuussa 2023 Nicaraguaa vastaan. Ottelussa hän teki kaksi maalia.
Saavutukset.
Päivitetty 29. kesäkuuta 2023.
Muuta.
Rodrigo Zalazarilla on kaksi veljeä: Kuki Zalazar (s. 1998) ja Mauro Zalazar (s. 2005). He molemmat pelaavat jalkapalloa.
Aiheesta muualla.
Zalazar Bundesliigan sivuilla
Digitaalinen euro

Digitaalinen euro eli digieuro on Euroopan keskuspankin suunnittelema digitaalinen keskuspankkiraha. Digitaalista keskuspankkirahaa voidaan käyttää maksuvälineenä ja tallettaa pankkeihin. Digieuroja voitaisiin säilyttää mobiililaitteen avulla digilompakossa. Euroopan komission lakiehdotus digitaalisesta eurosta julkaistiin kesäkuussa 2023. 
Marraskuussa 2023 siirryttiin digitaalisen euron käyttöönoton kaksiosoiseen valmisteluvaiheeseen, jonka aikana digieuroon liittyviä toimintatapoja kehitetään ja analysoidaan, osapuolia kuullaan ja digieuroa testataan. Valmisteluvaiheen ensimmäisen osan on suunniteltu kestävän kaksi vuotta.
Digitaalinen keskuspankkiraha

Digitaalinen keskuspankkiraha (; lyhennys CBDC) on valtiollisen tai valtioiden yhteisen keskuspankin liikkeelle laskema valuutta. Digitaalista keskuspankkirahaa voidaan käyttää maksuvälineenä ja tallettaa pankkeihin. 
Tunnettuja esimerkkejä digitaalisesta keskuspankkirahasta ovat Nigerian keskuspankin liikkeelle laskema eNaira (10/2021-), koekäytössä olevat Kiinan kansanpankin digitaalinen juan (e-CNY, 4/2020-) ja Intian keskuspankin digitaalinen rupia (e₹; 11/2022-) sekä Euroopan keskuspankin suunnittelema digitaalinen euro. Myös Venäjän keskuspankki laski elokuussa 2023 koekäyttöön oman digitaalisen ruplansa.
Männynversosyöpä

Männynversosyöpä on männyn sairaus. Sen aiheuttaa versosyöpäsieni ("Ascocalyx abietina"). Männyn lisäksi sieni sairastuttaa sembroja, vuorimäntyjä ja kontortamäntyjä. Männynversosyöpä voi tulla minkä ikäiseen mäntyyn tahansa, mutta pääosin se on nuorten, juuri taimikkovaiheen ohittaneiden puiden sairaus.
Versosyövän oireet tulevat näkyviin tartuntaa seuraavana keväänä.
Digitaalinen juan

Digitaalinen juan tai digitaalinen renminbi (; lyhennys e-CNY) on Kiinan keskuspankkina toimivan Kiinan kansanpankin asteittain laajentuneeseen koekäyttöön tuoma digitaalinen keskuspankkiraha (CBDC). 
Digitaalinen juan otettiin koekäyttöön neljän pankin välillä huhtikussa 2020 ja 50 000 kansalaisen testiryhmällä lokakuussa 2020. Kiinan CBDC:n käyttäjäkunta on kasvanut sittemmin voimakkaasti. Alkuvuonna 2022 raportoitiin, että digitaalisia juaneja sisältäviä sähköisiä lompakkoja oli luotu jo yli 260 miljoonaa. Keväällä 2023 uutisoitiin kokeilusta, jossa Suzhoun kaupunkiin kuuluvan piirikuntatason miljoonakaupunki Changshun julkisen alan työntekijöiden palkat maksettaisiin pelkästään digitaalisina juaneina.
Yleisurheilun Euroopan joukkuemestaruuskilpailut 2023

Yleisurheilun Euroopan joukkuemestaruuskilpailut 2023 järjestettiin Stadion Śląskilla Chorzówissa Puolassa 20.–25. kesäkuuta 2023. Kilpailu koostui kolmesta divisioonasta aiemman neljän liigan sijasta vuoden 2021 mestaruuskilpailujen tulosten perusteella. Ensimmäinen divisioona kilpaili iltasessioissa 23.–25. kesäkuuta, kolmas divisioona aamusessioissa ja toinen divisioona iltasessioissa 20.–22. kesäkuuta.
Alun perin tapahtuma suunniteltiin pidettäväksi Madridissa, mutta Euroopan yleisurheiluliiton ja Euroopan olympiakomitea päästyä yhteisymmärrykseen tapahtuma lisättiin vuoden 2023 Euroopan kisojen ohjelmaan yleisurheiluosuudeksi ja siirrettiin Puolaan. Madridin vuoro tulee kahden vuoden kuluttua näistä kisoista kesällä 2025.
Vuoden 2023 kisoissa lajeja oli vähemmän kuin edellisissä kisoissa eli 37 lajia, kun aiemmin oli 40. Muutos selittyi sillä, että miesten ja naisten 3 000 metrin juoksu jätettiin pois sekä miesten ja naisten 4 × 400 metrin viestit yhdistettiin 4 × 400 metrin sekaviestiksi.
Larry Elder

Laurence Allen ”Larry” Elder (s. 27. huhtikuuta 1952 Los Angeles, Kalifornia, Yhdysvallat) on yhdysvaltalainen konservatiivinen poliittinen kommentaattori ja radiojuontaja. Elder isännöi omaa radio-ohjelmaansa "The Larry Elder Show", joka alkoi aluksi paikallisena radio-ohjelmana, mutta on sittemmin levinnyt muuallekin Yhdysvaltoihin. Elder on myös toiminut kolumnistina ja kirjoittanut kirjoja.
Vuonna 2021 Elder oli ehdolla Kalifornian kuvernööriksi vuonna 2021 järjestetyissä erikoisvaaleissa, joissa äänestettiin siitä, tulisiko istuva kuvernööri Gavin Newsom erottaa virastaan, ja kenen tulisi korvata hänet, jos hänet erotetaan. Elderiä pidettiin laajalti pääehdokkaana kuvernöörin korvaajaksi, ja lopulta hän sai eniten ääniä korvaajaehdokkaista. Newsomin pysymistä virassaan kannatti noin 62 % äänestäjistä, eikä häntä erotettu.
20. kesäkuuta 2023 Elder ilmoitti pyrkivänsä republikaanisen puolueen presidenttiehdokkaaksi vuoden 2024 presidentinvaaleissa. Hän kuitenkin luopui vaalikampanjasta lokakuun 2023 lopulla.
Elämä ja ura.
Elder syntyi vuonna 1952 Los Angelesissa.
Elder opiskeli politiikan tutkimusta Brownin yliopistossa ja valmistui Bachelor of Arts -tutkinnolla vuonna 1974. Vuonna 1977 hän valmistui Juris Doctor -tutkinnolla Michiganin yliopistosta.
Elder harjoitti valmistumisensa jälkeen lakia, mutta siirtyi lopulta kirjoittamaan mielipidekirjoituksia ja tekemään uraa radioshowalalla.
Yhteiskunnalliset näkemykset.
Elder on yhteiskunnallisilta näkemyksiltään oikeistokonservatiivi. Elder on vankka Donald Trumpin tukija, ja hän on epäillyt vuoden 2020 presidentinvaalien vaalitulosta. Hän vastustaa aborttia ja on kutsunut sitä murhaksi. Hän on myös skeptinen ilmastonmuutoksesta ja on kutsunut sitä myytiksi. Elder vastustaa aseiden ostamisen rajoituksia ja minimipalkkalakeja.
Elder on tehnyt useita ristiriitaisia kommentteja naisista. Hän esimerkiksi kirjoitti eräässä kolumnissaan, että "naiset tietävät miehiä vähemmän poliittisista asioista, taloudesta ja ajankohtaisista tapahtumista". Hän myös kieltää sukupuolten välisen palkkaeron.
Elder kieltää systemaattisen rasismin olemassaolon Yhdysvalloissa, eikä hän usko, että Yhdysvalloissa on poliisiväkivaltaongelmaa.
Ikuinen muhennos

Ikuinen muhennos tai ikuinen pata on tarina ruokalajista, jota väitetään valmistetun keskiaikaisissa majataloissa. Tarinan mukaan ruokalaji koostuu mistä tahansa ruoaksi kelpaavista, kulloinkin saatavilla olevista aineksista, joita haudutetaan samassa padassa. Pata ei koskaan tyhjene, vaan sitä mukaa kun padasta syödään, siihen lisätään uusia aineksia. Samaa keitosta ylläpidetään kuukausien tai jopa vuosikausien ajan yhteen menoon. Tällaista ruokalajia on kuvattu sekä tietokirjoissa että fiktiivisissä teoksissa, kuten George R. R. Martinin kirjoissa. 
Suomalaisten keskiaikatutkijoiden ja ruokahistorioitsijoiden mukaan kyseessä on kuitenkin pelkkä legenda. Turun yliopiston kulttuurihistorian dosentti Hannele Klemettilä-McHale suhtautuu tarinaan skeptisesti. Tampereen yliopiston postdoc-tutkija Jenni Lares kertoo, että vaikka pataruuat olivat suosittuja keskiajalla, ja saatavilla olevien ruoka-aineiden heittäminen yhteen pataan oli tunnettu tapa, ja keitosta saatettiin myös ylläpitää muutamien päivien ajan, silti "ikuisen padan" tueksi ei ole oikeastaan minkäänlaisia lähteitä, eikä se muutenkaan ole kovin todennäköinen ruokalaji. 
Keskiajalla ruokaa tehtiin useimmiten vain sen verran, että kaikki talouden jäsenet saivat syödäkseen. Jotta ruoka pysyisi syömäkelpoisena, pataa olisi pidettävä jatkuvasti kiehumassa, eikä se ollut keskiajalla mahdollista. Tulisijoissa pidettiin tulta vain päivisin, ja öisin kaupungeissa oli tulenpitokielto palovaaran takia. Maaseudulla ruokaa laitettiin erillisessä keittokodassa, jossa pidettiin tulta vain ruokaa laittaessa. 
Lisäksi katolinen kirkko määräsi pidättäytymään lihansyönnistä yhtenä tai useampana päivänä viikossa. 
Helsingin yliopiston ja Kansalliskirjaston vanhemman historiantutkijan Jaakko Tahkokallion mukaan majataloja ei ollut edes olemassa varhaiskeskiajalla. Sopivien rahatyyppien vuoksi varsinaisia majataloja ilmaantui vasta 1300-luvulta lähtien. Sitä ennen keskiajan matkalaiset majoittuivat tavallisiin asuintaloihin. 
Ikuista muhennosta muistuttava ruokalaji on kuitenkin olemassa todellisuudessa: aasialaisessa keittiössä patalientä ("master stock") käytetään siivilöitynä yhä uudelleen ja uudelleen esimerkiksi liharuokien kypsentämisessä.
Otto Adolf Stenroth

Otto Adolf Stenroth (5. toukokuuta 1834 Rantasalmi – 15. maaliskuuta 1906 Helsinki) oli suomalainen kirkkoherra ja lääninrovasti.
Otto Adolf Stenroth syntyi Rantasalmella vuonna 1834 sotilasperheeseen. Hänen isänsä oli majuri Peter Stenroth ja äiti valtiopäivämies Otto Vilhelm Ehrströmin tytär Fanny Ehrström. Hän kirjoitti ylioppilaaksi vuonna 1853 ja sai teologian erotutkinnon vuonna 1857. Hänet vihittiin 24-vuotiaana papiksi. Laukaan kirkkoherrana hän aloitti vappuna 1876 ja toimi siinä virassa kuolemaansa asti. Jyväskylän rovastikunnan lääninrovasti hän oli 8.10.1885 alkaen. 
Hänen lapsiaan olivat valtiopäivämies Otto Eliel Stenroth, kirjailija Maria Stenroth ja kirkkoherra Oswald Stenroth.
Hans Konrad Foosnæs

Hans Konrad Foosnæs (2. helmikuuta 1846 Namdalseid – 30. heinäkuuta 1917 Beitstad) oli norjalainen Venstren poliitikko. Hän istui suurkäräjillä vuosina 1882–1885, 1888–1900 ja 1903–1906 sekä toimi Norjan maatalousministerinä 1906–1908. Vuosina 1880–1908 ja 1914 hän oli Beitstadin pormestari.
Heinälammi

Heinälammi voi tarkoittaa seuraavia:
Beitstad

Beitstad on entinen Norjan kunta ja vuodesta 1964 osa Steinkjerin kuntaa. Kuntaliitoshetkellä Beitstadin pinta-ala oli 201 neliökilometriä ja siellä oli 2 563 asukasta.
Blaun oireyhtymä

Blaun oireyhtymä on erittäin harvinainen perinnöllinen sairaus, joka aiheuttaa ihon, nivelten ja silmän suonikalvoston tulehduksia eli dermatiittia, artriittia ja uveiittia. Muita mahdollisia oireita ovat muiden elinten muutokset ja kuumeilu. Jos Blaun oireyhtymää taudinkuvaltaan vastaava tila ilmenee sporadisena ilman perintötekijöiden osuutta, käytetään sairaudesta nimitystä "lapsuusiän sarkoidoosi".
Blaun oireyhtymän oirekuva, vaikeusaste ja tyypillinen vaikeusaste vaihtelevat yksilöllisesti. Hoitamattomana Blaun oireyhtymän eteneminen on kuitenkin vääjäämätöntä. Yleensä potilaat ovat olleet diagnoosihetkellä alle 5-vuotiaita. Niveltulehdus aiheuttaa Blaun oireyhtymässä ensin nivelten turpoamista ja vähitellen tilan edetessä nivelen liikelaajuuden pienenemistä. Tällöin voi ilmetä kulumia ja virheasentoja. Varhaisimpiin iho-oireisiin voivat kuulua rokkoihottuma (eksanteema) ja kirkkaan punainen ihottuma eli eryteema. Ihottuma on luonteeltaan aaltoilevaa eli vuoroin pahenevaa, vuoroin lievittyvää. Uveiitti voi aiheuttaa kaihin tai kohoavan silmänpaineen; ilman hoitoa näkökyky saattaakin alkaa heikentyä.
Granulomatoottinen tulehdus voi Blaun oireyhtymässä aiheuttaa myös muiden elinten ongelmia. Näitä voi ilmetä esimerkiksi keuhkoissa, munuaisissa tai maksassa. Verenpaine voi kohota ja kuumeilu olla toistuvaa. Jos epäily Blaun oireyhtymästä on herännyt ja muut mahdolliset syyt oireiden taustalla poissuljettu, voidaan Blaun oireyhtymän diagnoosista päästä varmuuteen geenitestillä. Blaun oireyhtymä johtuu NOD2-geenin mutaatiosta. Sen periytymistapa on autosomaalinen ja vallitseva. Blaun oireyhtymä on parantumaton, mutta lääkehoidolla hallittavissa. Oireiden lievitys ja taudin etenemisen pysäyttäminen ovatkin hoidon päätavoitteet. Käytettäviä lääkkeitä ovat olleet tulehduskipulääkkeet, metotreksaatti, kortikosteroidit ja vaikeissa tapauksissa esimerkiksi TNF-alfan estäjiin kuuluvat infliksimabi sekä adalimumabi. Hyvän lääkehoidon myötä on todettu psykomotorisen kehityksen muodostuvan normaaliksi, elämänlaadun hyväksi ja kasvun lähes normaaliksi. Sairauden aktiivisuus saattaa vaihdella elämän eri vaiheissa.
Timo Aarrevaara

Timo Aarrevaara (s. 1961) on suomalainen hallintotieteilijä, joka on toiminut hallintotieteen, erityisesti julkisjohtamisen, professorina Lapin yliopistossa 1. huhtikuuta 2015 lähtien. Hän valmistui maisteriksi Tampereen yliopistossa vuonna 1990 ja väitteli valtiotieteiden tohtoriksi Helsingin yliopistossa vuonna 1998. Hän on lisäksi hallintotieteiden dosentti Tampereen yliopistossa.
Aarrevaara kertoo tutkineensa "muiden muassa korkeakouluhallintoa, korkeakoulutuksen johtamista, hallinnon uudistamista sekä muutoksen johtamista ja johtajuutta". Vuonna 2022 Association for the Study of Higher Education (ASHE) myönsi CIHE-palkinnon Aarrevaaran toimittamalle teokselle "Universities in the Knowledge Societies".
Holt–Oramin oireyhtymä

Holt–Oramin oireyhtymä on synnynnäinen, perinnöllinen oireyhtymä, joka aiheuttaa yläraajojen rakennepoikkeavuuksia ja synnynnäistä sydänvikaisuutta.
Holt–Oramin oireyhtymälle tyypillisiä sydänvikoja ovat eteisväliseinän aukko ja kammioväliseinäaukko. Myös muita sydänvikoja saattaa esiintyä. Yhteensä sydämen eri rakennepoikkeavuuksia esiintyy synnynnäisesti vähintään kolmella neljästä potilaasta. Johtumishäiriöitä ja rytmihäiriöitä voi Holt–Oramin oireyhtymässä ilmetä myös ilman mitään rakennepoikkeavuutta. Rytmihäiriö voidaan havaita jo vastasyntyneisyyskaudella. Yläraajojen poikkeavuuksista tyypillisimpiä ovat peukalon rakenneviat ja toiminnalliset häiriöt. Peukalo voi puuttua kokonaan tai osittain, se voi olla kaksiosainen, sen sijainti voi olla poikkeava tai se voi sisältää kolme sormiluuta. Ranneluiden erilaiset rakennepoikkeavuudet ovat myös hyvin yleisiä.
Holt–Oramin oireyhtymästä kärsii arviolta yksi sadastatuhannesta vastasyntyneestä. Aiheuttajia ovat erilaiset mutaatiot kromosomin 12 geenissä TBX5 ja periytymistapa on vallitseva. Diagnoosi voidaan varmistaa geenitestillä, mutta aina tämä ei onnistu. Holt–Oramin oireyhtymä voi johtua myös "de novo" -mutaatiosta. Oireyhtymää voidaan hoitaa kirurgisesti; yleensä sydänviat ovatkin näin korjattavissa. Rytmihäiriöiden seurantaa toteutetaan myös niiden potilaiden kohdalla, joilla ei ole todettu sydämen rakennepoikkeavuutta. Holt–Oramin oireyhtymä on kuvattu ensimmäisen kerran vuonna 1960. Se on nimetty Mary Holtin ja Samuel Oramin mukaan.
Jackson–Weissin oireyhtymä

Jackson–Weissin oireyhtymä on erittäin harvinainen geneettinen oireyhtymä, joka aiheuttaa kraniosynostoosia ja jalkojen epämuodostumia. Oirekuva on kuitenkin erittäin vaihteleva yksilöllisesti.
Jackson–Weissin oireyhtymään liittyvä kraniosynostoosi eli ennenaikainen kallon saumojen luutuminen aiheuttaa kasvojen epämuodostumia. Sairastuneilla on kuvattu akrokefaliaa, jossa pää on muodoltaan korkea ja suippo. Osalla on ilmennyt päänsärkyä, näköongelmia ja hydrokefaliaa. Jackson–Weissin oireyhtymästä kärsivien kasvonpiirteissä on ilmennyt monia poikkeavuuksia, kuten vajaakehittyneet keskikasvot, hypertelorismi, ptoosi, karsastus, matala nenänselkä, vajaakehittynyt yläleuka, suulakihalkio ja korvien poikkeava muoto. Oireyhtymästä kärsivien jaloille ominaisia piirteitä puolestaan ovat olleet lyhyet, leveät varpaat sekä toisen ja kolmannen varpaan yhteenkasvu. Isovarpaat ovat joskus kääntyneet sisäänpäin. Nivelten liikkuvuus on voinut olla tavallista vähäisempi. Myös jalkapöydän, kantapään ja nilkan luiden fuusioitumista on esiintynyt. Tyypillisesti Jackson–Weissin oireyhtymään ei liity kehitysvammaisuutta.
Jackson–Weissin oireyhtymä johtuu tavallisesti autosomissa vallitsevasti periytyvästä kromosomin 10 geenin FGFR2 mutaatiosta. Joskus taudin taustalla oleva virhe on sporadinen "de novo" -mutaatio. Jackson–Weissin oireyhtymän arvioitu esiintyvyys vastasyntyneillä on vähäisempi kuin yksi miljoonasta. C. E. Jackson kuvasi Jackson–Weissin oireyhtymän ensimmäisenä vuonna 1976 amissien suvussa, jossa sairastuneita henkilöitä oli 88.
Jackson–Weissin oireyhtymän hoito on oireenmukaista. Monia siihen liittyviä poikkeavuuksia onnistutaan hoitamaan kirurgisesti. Lisäksi tarpeen saattaa olla fysio- tai toimintaterapia. Jackson–Weissin oireyhtymästä kärsivien elinajanodotteen on katsottu olevan normaali.
It's okay to be white

It's okay to be white on 4chanin trollaukseen kuuluva iskulause, jota levitettiin lentolehtisillä ja julisteissa Yhdysvalloissa marraskuussa 2017.
Kampanja.
Ideana oli luoda harmiton lause, jota kuitenkin vasemmistoliberaalit ja media pitäisivät rasistisena, ylireagoisivat ja menettäisivät uskottavuutensa ja näyttäisivät tekopyhiltä.
Sanalla okay (okei, OK) on useita merkityksiä, ja lause kuuluu suunnilleen "On hyväksyttävää olla valkoinen".
Lausetta levitettiin 2017 etenkin useiden yliopiston ja muiden oppilaitosten kampuksilla.
Washington State Universityn edustaja kommentoi että julisteiden tarkoitus on herättää pelkoa kampuksella.
UC Berkeleyn tapauksesta poliisi kommentoi, että julisteet eivät muodosta viharikosta, koska niitä ei ole suunnattu tiettyä ryhmää vastaan.
Reaktiot.
Anti-Defamation League on luokitellut lauseen vihasymboliksi.
Median mukaan uusnatsit, valkoisen ylivallan kannattajat ja alt-right ja KKK:n David Duke tukevat kampanjaa. Foxin kommentaattori Tucker Carlson kyseenalaisti lauseen väittämisen vihapuheeksi. Carlson ihmetteli, mikä sitten on oikea vastaus kysymykseen.
Myöhempiä esiintymisiä.
Syksyllä 2018 australialainen poliitikko Pauline Hanson One Nation -puolueesta ehdotti Australian senaatissa hyväksyttäväksi päätöslauselmaa, johon kuului "It's okay to be white". Esityksessä ehdotettiin että senaatti tunnustaisi valkoisten vastaisen rasismin ja länsimaiseen sivilisaatioon kohdistuvat hyökkäykset.
Ehdotusta tukivat liberaalipuolueen ja kansallispuolueen senaattorit, mutta se kaatui opposition äänillä. Vihreiden johtaja Richard Di Natalen mukaan kyseessä on valkoisen ylivallan liikkeen slogan.
Helmikuussa 2023 gallup-yhtiö Rasmussen Reports kysyi amerikkalaisilta asiaa kysymyksen muodossa. 72 % vastasi kysymykseen myöntävästi ja 12 % oli eri mieltä. Sen sijaan 47 % mustista oli sitä mieltä, että ei ole hyväksyttävää olla valkoinen. Dilbert-sarjakuvan piirtäjä Scott Adams kommentoi tulosta YouTube-podcastissaan "Real Coffee with Scott Adams". Adams ei ollut kuullut ennen lauseesta ja kommentoi tuloksen perusteella että mustat ovat viharyhmä, josta valkoisten on syytä pysyä kaukana. Tämä johti lopulta siihen että Dilbert-sarjakuva poistettiin sadoista lehdistä ja kustantaja peruutti Adamsin tulevan kirjan.
Dakar-ralli 1992

Dakar-ralli 1992 (myös "Pariisi-Sirte-Kapkaupunki") oli 14. Dakar-ralli, joka ajettiin 25. joulukuuta 1991 ja 16. tammikuuta 1992 välisenä aikana. Kilpailun lähtöpaikka oli Pariisissa Ranskassa (Château de Vincennes) ja päätepiste Kapkaupungissa Etelä-Afrikassa. Kilpailun pituus oli ja reitti kulki Ranskan, Libyan, Nigerin, Chadin, Keski-Afrikan Tasavallan, Kamerunin, Kongon, Angolan, Namibian ja Etelä-Afrikan alueella.
Kilpailun loppu oli ensimmäistä kertaa muualla kuin Dakarissa Senegalissa. GPS:n käyttö sallittiin ensimmäistä kertaa.
Kilpailuun ilmoittautui 332 kilpailijaa, joista 133 oli autoja, 98 moottoripyörää ja 101 kuorma-autoa. Kilpailun maaliin pääsi 169 ajoneuvoa, joista 68 oli autoja, 45 moottoripyöriä ja 56 kuorma-autoja.
Autojen kategorian voitti kaksikko Auriol/Monnet Mitsubishillä. Moottoripyörien kategorian voitti Stéphane Peterhansel Yamahalla. Kuorma-autojen kategorian voitti kolmikko Perlini/Albieiro/Vinante Perlinillä. Voiton myötä Hubert Auriol on ensimmäinen, joka on onnistunut voittamaan kilpailun kahdessa luokassa (moottoripyörällä vuosina 1981 ja 1983, autolla 1992).
Moottoripyörällä ajanut Gilles Lalay kuoli kilpailun aikana Kongossa kun hän törmäsi yhteen lääkintäapua tarjoavan auton kanssa, joka oli menossa vastakkaiseen suuntaan.
Dakar-ralli 1993

Dakar-ralli 1993 (myös "Pariisi-Tanger-Dakar") oli 15. Dakar-ralli, joka ajettiin 1. tammikuuta 1993 ja 16. tammikuuta 1993 välisenä aikana. Kilpailun lähtöpaikka oli Pariisissa Ranskassa (Place du Trocadéro) ja päätepiste Dakarissa Senegalissa (Lake Rose). Kilpailun pituus oli ja reitti kulki Ranskan, Marokon, Algerian, Mauritanian ja Senegalin alueella.
Kilpailuun ilmoittautui 153 kilpailijaa, joista 65 oli autoja, 46 moottoripyörää ja 42 kuorma-autoa. Kilpailun maaliin pääsi 67 ajoneuvoa, joista 55 oli autoja tai kuorma-autoja ja 12 moottoripyöriä.
Autojen kategorian voitti kaksikko Bruno Saby/Serieys Mitsubishillä. Moottoripyörien kategorian voitti Stéphane Peterhansel Yamahalla. Kuorma-autojen kategorian voitti kolmikko Perlini/Albieio/Vinante Perlinillä.
Bruno Saby

Bruno Saby (s. 23. helmikuuta 1949) on ranskalainen ralliautoilija. Saby osallistui rallin MM-sarjaan. Ensimmäinen kilpailu MM-sarjassa oli Monte Carlo -ralli 1973 ja viimeinen oli RAC-ralli 1991. Hän voitti MM-sarjassa kaksi kilpailua: Korsikan rallin 1986 ja Monte Carlo -rallin 1988.
Saby voitti vuoden 1993 Dakar-rallin autolla.
Sara Fernández

Sara Fernández (s. 5. syyskuuta 1985) on espanjalainen kartanlukija. Hän voitti kartanlukijoiden mestaruuden rallin EM-sarjassa vuonna 2021 ensimmäisenä naisena. Hän voitti kartanlukijoiden mestaruuden toistamiseen vuonna 2022. Hän toimii kartanlukijana espanjalaiselle Efrén Llarenalle.
Ura.
Fernández aloitti kartanlukijana kansallisen tason ralleissa vuonna 2005. Hän ryhtyi Llarenan kartanlukijaksi vuonna 2016, jolloin kaksikko voitti Suzuki Swift Cupin. Kolme vuotta myöhemmin he voittivat ERC3 Junior -sarjan mestaruuden.
Olaf Ryes plass

Olaf Ryes plass on Oslossa Grünerløkkan kaupunginosassa sijaitseva puistomainen aukio. Sitä rajaavat kadut ovat Markveien, Grüners gate, Thorvald Meyers gate ja Sofienberggata. Se on nimetty kenraalimajuri Olaf Ryen mukaan, joka palveli Tanskan armeijassa vuoden 1814 sodassa Ruotsia vastaan ja kaatui ensimmäisessä Saksan-Tanskan sodassa vuonna 1849. Aukiolla on sosiologi Eilert Sundtin rintakuva.
Olaf Rye

Olaf Rye (16. marraskuuta 1791 Bø, Norja – 6. heinäkuuta 1849 Fredericia, Tanska) oli norjalainen kenraalimajuri, joka palveli Tanskan armeijassa. Hän kaatui Frederician taistelussa ensimmäisessä Saksan-Tanskan sodassa, ja hänen nimensä on jäänyt elämään tanskalaisessa sanonnassa "siirtyä Ryen prikaatiin", joka tarkoittaa urhoollista kuolemaa taistelussa. 
Ryen mukaan on nimetty aukio Oslossa sekä katuja ainakin Bergenissä, Skienissä ja Notoddenissa.
Paholaisen lahja

Paholaisen lahja () on vuonna 1984 ensi-iltansa saanut yhdysvaltalainen kauhuelokuva, jonka on ohjannut Kenneth J. Berton.
Elokuvan juonen samankaltaisuutta on vuosien saatossa verrattu Stephen Kingin vuonna 1980 julkaistuun novelliin "Apina", minkä vuoksi elokuvantekijöitä on myös syytetty tarinan plagioinnista.
Juoni.
Iäkäs leskirouva Elmira Johnson yrittää saada yhteyttää edesmenneeseen mieheensä, mutta jokin surmaa hänet. Jokin paha punaisine silmineen. Myöhemmin 8-vuotias Michael saa syntymäpäivälahjaksi vanhan lelun: lautasia lyövän leluapinan. Kohta tämän jälkeen alkaa tapahtua ikäviä onnettomuuksia, joiden yhteydessä pienet punaiset silmät loistavat pahaenteisesti. Michaelin yksinhuoltaja isä David alkaa ymmärtää, että jollain lailla viattoman näköinen lelu on kaiken takana – mutta onko jo liian myöhäistä tehdä asialle jotain?
Aleksandr Tšekulajev

Aleksandr Ivanovitš Tšekulajev (, 10. huhtikuuta 1946 Kirov, Neuvostoliitto) on Neuvostoliittoa edustanut pikaluistelija ja moninkertainen Universiadivoittaja. Lisäksi hän oli mukana 1960-luvun lopulla ja 1970-luvun alussa MM- ja EM-kisoissa.
Tšekulajev nousi Neuvostoliiton pikaluistelijoiden kansalliseen kärkijoukkoon 1960-luvun lopulla. Hän voitti urallaan kaikkiaan kahdeksan Neuvostoliiton mestaruutta vuosien 1969-1974 aikana. Hän oli mukana EM-kisoissa kaikkiaan neljä kertaa, joissa hän saavutti kaksi kertaa kahdeksannen sijan yhteispisteissä eli 1967 Lahdessa ja 1973 Grenoblessa. MM-kisoihin hän osallistui kolme kertaa, joissa paras sijoitus yhteispisteissä hänellä oli vuoden 1971 Göteborgin kisojen yhdeksäs sija.
Tšekulajev on Talviuniversiadien menestyneimpiä pikaluistelijoita, sillä hän voitti kolmissa universiadeissa 1968-1972 viisi kultaa ja joukon muita mitaleita.
Fedor Ivanov

Fedor Ivanov (s. 1. joulukuuta 2000) on suomalainen lentopalloilija, jonka kasvattajaseura on Pielaveden Sampo. Sammon lisäksi Ivanov on pelannut Suomessa muun muassa Savo Volleyssa. Kesän kynnyksellä 2022 Ivanovin uutisoitiin siirtyvän Euroopan kentille TSV Giesen Grizzlysin riveihin Saksan Bundesliigaan. 
Ivanov on toisen polven lentopalloilija, sillä hänen isänsä Sergei Ivanov pelasi aikoinaan Suomessa muun muassa Pielaveden Sammossa ja Raision Loimussa voittaen myös Suomen mestaruuden. Isänsä tavoin Fedorin pelipaikka on passari. Ivanovin äiti Lena on niin ikään entinen huippu-urheilija koripallossa. Ivanovin nuorempi veli Ilja pelaa myös lentopalloa huipputasolla.
Fedor Ivanov debytoi Suomen miesten lentopallomaajoukkueessa toukokuussa 2018. Sittemmin hän on pelannut lukuisia A-maaotteluita. Ensimmäisen ottelu miesten Mestaruusliigassa Ivanoville kirjattiin lokakuussa 2017.
Valeri Lavruškin

Valeri Pavlovitš Lavruškin (, 17. maaliskuuta 1945 Tula, Neuvostoliitto) on Neuvostoliittoa edustanut pikaluistelija. Hän oli mukana 1960-luvun lopulla ja 1970-luvun alussa MM- ja EM-kisoissa. Uransa jälkeen hän toimi Neuvostoliiton nuorten maajoukkueen valmentajana.
Lavruškin nousi Neuvostoliiton pikaluistelijoiden kansalliseen kärkijoukkoon 1960-luvun lopulla. Uransa huippuvuosina hän asui Moskovassa ja edusti Burevestnik Moskva -seuraa. Hän voitti urallaan kaikkiaan kolme yhteispistemestaruutta ja yhdeksän matkamestaruutta Neuvostoliiton mestaruuskisoissa 1969–1971 aikana. Kaikkiaan hän kilpaili Neuvostoliiton pikaluistelumaajoukkueessa lähes 10 vuotta eli vuosina 1968–1976. Hän oli mukana EM-kisoissa kaikkiaan neljä kertaa, joissa hän sijoittui parhaimmin yhteispisteissä yhdeksänneksi eli 1972 Davosissa. MM-kisoihin hän osallistui viisi kertaa, joissa paras sijoitus yhteispisteissä hänellä oli vuoden 1969 Deventerin kisojen ja vuoden 1970 Innsbruckin kisojen 17:s sija. Lavruškin osallistui vuonna 1970 Rovaniemen Talviuniversiadeihin saavuttaen kaksi hopeaa ja pronssin maanmies Aleksandr Tšekulajevin hallitessa kisoja.
Päätettyään uransa vuonna 1976 hän toimi Neuvostoliiton nuorten pikaluistelijoiden valmentajana.
Kaksoislohikäärmeen ritarikunta

Kaksoislohikäärmeen ritarikunta () oli Kiinan Qing-dynastian aikainen ritarikunta. Se perustettiin vuonna 1882 keisari Guangxun käskystä. Sitä myönnettiin tunnustuksena erityislaatuisesta palveluksesta keisarilliselle hoville tai valtiolle. Aluksi sitä myönnettiin yksinomaan ulkomaalaisille, mutta vuodesta 1908 lähtien myös kiinalaisille.
Vain muutama päivä ennen Wuchangin kansannousun alkamista Kaksoislohikäärmeen ritarikunta korvattiin Valtaistuimen suurritarikunnalla, mutta tätä muutosta ei koskaan ehditty ajaa virallisesti läpi. Vuonna 1912 Kiinan tasavallan perustamisen jälkeen kaikki keisarikunnan aikaiset ritarikunnat lakkautettiin.
Kunnianosoitusta jaettiin viidessä luokassa, joista kolmessa korkeimmassa oli vielä kolme alaluokkaa kussakin:
Heinolanhovi

Heinolanhovi oli Heinolan keskustassa vuoteen 1978 asti toiminut hotelli ja ravintola. Sen rakennus Siltakatu 1:ssä tuhoutui 20. huhtikuuta 1978 nestekaasuräjähdyksestä alkaneessa tulipalossa, joka aiheutti kolmen ihmisen kuoleman.
Hotelli ja sen toiminta.
Martta Pohjanvuoren omistamana hotelli Heinolanhovi toimi alun perin arkkitehti Aarne Ervin Savonkatu 5:een suunnittelemassa, vuonna 1938 valmistuneessa ja vuonna 1978 puretussa funkisrakennuksessa, joka tunnettiin nimellä Heinolan Liike Oy:n talo. Heinolanhovi jatkoi samoissa tiloissa toimineen Hotelli Heinolan toimintaa 1950-luvun vaihteesta asti. Jossakin vaiheessa Heinolanhovi siirtyi vuokratiloihin Siltakatu 1:een.
Heinolanhovi tuli kaupungissa tunnetuksi tyylikkyydestään ja hyvästä ruoastaan. Se oli kaupungin liikemiesten ja poliittisten päättäjien suosittu tapaamis- ja neuvottelupaikka. Nuorten suosiossa olivat 1970-luvulla hotellissa sunnuntaisin järjestetyt äänilevytanssit eli diskot.
Räjähdys ja tulipalo.
Torstaiaamuna 20. huhtikuuta 1978 säiliöauto tuli tuomaan täydennystä hotellin nestekaasuvarastoon. Kaasunsyötön aikana kello 6.18 tapahtui iso räjähdys, jossa sai heti surmansa hotellin ravintolasalia siivonnut siivooja. Hotellin työvuorossa ollut vahtimestari kuoli muutama päivä myöhemmin sairaalassa palovammoihinsa ja säiliöauton kuljettaja kuukausi räjähdyksen jälkeen. 
Räjähdyksen voimakkuutta kuvasi, että hotellirakennuksen pääsisäänkäynnin painava rautainen rappuralli lennähti vastapäisen kerrostalon parvekkeelle. Hotellin huonekaluja ja muuta tavaraa sinkoutui kymmenien metrien päähän. Kaksikerroksisessa 12-huoneisessa hotellissa oli yksi yöpyjä, joka pelastautui ikkunan kautta heti räjähdyksen jälkeen.
Pelastus- ja sammutustöihin saatiin aluksi vain kaksi vuorossa ollutta palomiestä, mutta kaikkiaan tulipalon sammutukseen ja raivaukseen osallistui noin 80 palomiestä.
Hotellin tuho johtui kiinteistön nestekaasuputkiston toimimattomista varolaitteista. Säiliöautosta syötetty kaasu pääsi leviämään hotellin ja ravintolan tiloihin ja syttyi valokytkimen aiheuttamasta pienestä kipinästä. Räjähdys ja palo aiheuttivat tuhoa myös ympäröivien kiinteistöjen rakennuksiin. Sammutustöitä johtaneen palomestarin mukaan tuhot olisivat olleet monin verroin suuremmat, jos syöttöletkustaan kiinni hotellirakennuksessa olleen ja ilmiliekeissä palaneen auton kaasusäiliö olisi räjähtänyt. Tältä kuitenkin vältyttiin palokunnan suihkuttaessa säiliöautoa kolmella vesitykillä. Pelastustoimia hankaloittivat sadat uteliaat paikalle saapuneet, joita ei kehotuksista ja käskyistä huolimatta saatu siirtymään kauemmaksi.
Leo Walta

Leo Walta (s. 24. kesäkuuta 2003 Vantaa) on suomalainen jalkapalloilija, pelipaikaltaan keskikenttäpelaaja. Hän edustaa Ruotsin Allsvenskanissa pelaavaa IK Siriusta.
Ura.
Walta aloitti lapsena jalkapallon Pakkalan Palloseurassa, josta siirtyi 9-vuotiaana HJK:hon. Hän kävi nuorena harjoittelemassa myös Bayern Münchenissä, PSV Eindhovenissa ja Hoffenheimissa. Kaudella 2019 Walta nousi Klubi 04:n miehistöön ja sai tililleen kuusi ottelua Kakkosessa. Syyskuussa 2019 16-vuotias Walta siirtyi Tanskaan FC Nordsjællandin akatemiaan.
Walta nousi kaudella 2021–2022 Nordsjaellandin edustusjoukkueen kokoonpanoon. Hän pelasi kaudella 14 ottelua Superliigassa. Kauden 2022–2023 Walta aloitti jälleen Nordsjællandin edustusjoukkueen mukana, mutta peliaikaa tuli niukalti. Helmikuussa 2023 Walta siirtyi loppukauden mittaisella lainasopimuksella Tanskan 1. divisioonassa pelaavan Køgen riveihin. Køgessa Walta pelasi yhteensä 14 ottelua, joissa onnistui kolmesti maalinteossa. Elokuun alussa 2023 Walta siirtyi joulukuun loppuun asti ulottuvalla lainasopimuksella Mjällbyyn. Syyskuussa Walta onnistui kahdesti maalinteossa Allsvenskan-ottelussa IFK Norrköpingiä vastaan. Yhteensä Walta sai lainapestinsä aikana tililleen 11 ottelua Allsvenskanissa.
Maaliskuussa 2024 Walta allekirjoitti kesään 2028 asti ulottuvan sopimuksen Allsvenskan-seura IK Siriuksen kanssa.
Maajoukkue.
Walta on edustanut Suomea junioritasolla kaikissa ikäluokissa. Alle 21-vuotiaiden maajoukkueessa hän debytoi syyskuussa 2021. A-maajoukkueessa Walta debytoi maaottelussa Portugalia vastaan 4. kesäkuuta 2024.
Rayan Cherki

Mathis Rayan Cherki (s. 17. elokuuta 2003 Lyon) on ranskalais-algerialainen jalkapalloilija, joka edustaa Englannin Valioliigassa pelaavaa Manchester Cityä ja Ranskan jalkapallomaajoukkuetta. Hän pelaa hyökkäävänä keskikenttäpelaajana. Cherki on 177 senttimetriä pitkä ja hän painaa 71 kg.
Pelaajana.
Cherki on molempijalkainen. Hän on Lyonin kasvatti, ja edustusjoukkueeseen hän liittyi tammikuussa 2020. Hän allekirjoitti elokuussa 2022 vuoden 2024 kesään jatkuvan sopimuksen, jonka jälkeen hänellä oli vielä vuoden jatko-optio.
Lyonin edustusjoukkueessa Cherki pelasi kaikki kilpailut mukaan lukien 185 ottelua, joissa hän teki 29 maalia. Ligue 1:ssä hän pelasi 146 ottelua, joissa hän teki 14 ja syötti 27 maalia. Mestarien liigassa hän pelasi kaksi ottelua. Ensiesiintymisensä Lyonin edustusjoukkueessa Cherki teki Eurooppa-liigan ottelussa Brondbya vastaan syyskuussa 2021. Hän pelasi Eurooppa-liigassa kaikkiaan 16 ottelua, joissa teki kuusi ja syötti 11 maalia.
Kesällä 2025 Cherki siirtyi 35 miljoonalla eurolla Englannin Valioliigassa pelaavaan Manchester Cityyn 5 vuoden mittaisella sopimuksella Hän pelasi neljä ottelua ja teki yhden maalin seurajoukkueiden MM-kilpailuissa 2025.
Cherki on pelannut useissa Ranskan juniorimaajoukkueissa. Hän pelasi alle 21-vuotiaiden EM-kilpailuissa 2023 Ranskan kaikki neljä ottelua ja teki kaksi maalia. Pariisin olympialaisissa 2024 hän pelasi kolmessa ottelussa Ranskan hopeajoukkueessa. Loppuottelussa hän tuli vaihdosta kentälle. Ensimmäisen A-maaottelunsa hän pelasi Kansojen liigan välierässä Espanjaa vastaan kesäkuussa 2025. Hän teki ottelussa myös ensimmäisen maajoukkuemaalinsa. 
Kesäkuussa 2025 Transfermarkt arvioi Cherkin arvon olleen 45 miljoonaa euroa.
Mikael Avellan

Mikael Avellan (19. huhtikuuta 1736 Tammela – 17. kesäkuuta 1807 Tammela) oli suomalainen kirkkoherra ja valtiopäivämies.
Mikael Avellanin vanhemmat olivat Kaarinan kappalainen Johannes Avellanus ja Kristina Barck ja puoliso 1766–1782 Magdalena Carström ja 1783–1800 Eleonora Sofia von Willebrand. Hänen veljensä oli anatomian professori Nils Avellan. Mikael Avellan pääsi ylioppilaaksi Turun katedraalikoulusta 1751, valmistui Turun akatemiasta filosofian maisteriksi 1757 ja puolusti siellä teologian väitöskirjaansa 1769. Hänestä tuli Uppsalassa teologian kunniatohtori 1779. 
Avellan vihittiin papiksi Turun hiippakuntaan 1758 ja määrättiin Messukylän liinakangastehtaan saarnaajaksi. Turun suomalaisen seurakunnan kolmanneksi kappalaiseksi hän tuli 1764, Tammelan kirkkoherraksi 1773 ja lääninrovastiksi 1777. Pappisuran ohella hän oli Turun akatemian heprean ja arabian filologian dosentti 1761, akatemian teologian dosentti 1766, vt. teologian 2. professori 1771 ja teologian apulainen 1773. Avellan oli ehdolla teologian 3. professorin virkaan 1783, tuli kolmanneksi Porvoon hiippakunnan piispanvaalissa 1792 ja sai ääniä kahdessa piispanvaalissa Turun hiippakunnassa. Turun hiippakunnan edustaja Ruotsin säätyvaltiopäivillä hän oli 1778–1779.
Günther Traub

Günther Traub (13. maaliskuuta 1939 Schweinfurt, Baijeri) on saksalainen pikaluistelija, joka kilpaili vuonna 1964 Yhteissaksalaisessa joukkueessa ja 1968 Länsi-Saksan joukkueessa. Pikaluistelu-urallaan hän teki kaksi kertaa yhteispisteiden maailmanennätyksen.
Luistelu-ura.
Traub aloitti ensin rullaluistelijana veljensä Jürgenin kanssa, mutta siirtyi vuonna 1959 pikaluistelijaksi. Vuonna 1962 hän oli mukana EM-kisoissa Oslossa sijoittuen kuudenneksi. Matkakohtaisissa hän sijoittui 10 000 metrillä toiseksi häviten norjalaiselle matkavoittajalle Knut Johannesenille vajaan sekunnin. Pari viikkoa Oslon kisojen jälkeen hän oli mukana Moskovan MM-kisoissa, mutta niissä Traubille ei tullut samanlaista menestystä, vaan sijoitus oli 21. Vuodesta 1963 tuli Traubin uran paras vuosi, sillä ensin EM-kisoissa Göteborgissa yhteispisteiden sijoitus oli 9:s ja sen jälkeen Japanin Karuizawassa MM-kisoissa 12:s. Olympiavuonna 1964 Traub uusi vielä EM-kisojen 9. sijan.
Innsbruckin olympialaisissa Traub edusti yhteissaksalaista joukkuetta parhaan sijoituksen ollessa 5 000 megtrin 11. sija. Seuraavina vuosina tulokset eivät olleet aivan yhtä hyviä. Vuoden 1968 Grenoblen olympialaisissa paras sijoitus tuli 10 000 metrillä, jossa hän uusi 11. sijan. Vuoden 1968 tulokset olivat kauttaaltaan parempia eli Traub teki jokaisella matkallaan ennätyksensä.
Omat ennätykset.
Pikaluistelu-urallaan Traub teki vuosina 1963 ja 1968 sen hetkisen yhteispisteiden maailmanenätyksen.
Urheilu-uran jälkeinen toiminta.
Günter Traub siirtyi 1960-lopulla pikaluisteluvalmentajkski lopettaessaan omaa uraansa. Hänen ensimmäisiä valmennettaviaan olivat talvella 1969-1970 Yhdysvaltain silloiset tulevat huippuluistelijat Peter Mueller, Dianne Holum ja Eric Heiden. Traubin oma luistelu-ura päättyi vuoden 1970 aikana tapahtuneeseen onnettomuteen, jonka seurauksena hän sai useita murtumia.
Vuoden 1972 aikana Traub vaihtoi valmennettaviensa lajia. hän aloiti tällöin kuntovalmentajana Fordin autokilpajoukkueeen kuntovalmentajana. Hänen valmennettaviaan olivat tällöin Jackie Stewart, Niki Lauda, Jochen Mass ja Hans-Joachim Stuck.
Myöhemmin Traub siirtyi asumaan Sveitsin Sankt Moritziin, jossa hän on toiminut fyysisenä ja henkisenä valmentajana.
Etyloni

Etyloni on synteettinen katinoni, joka luokitellaan huumausaineeksi. Se lisättiin Suomen huumausaineluetteloon vuonna 2017. Etyloni on muuntohuume ja muistuttaa vaikutuksiltaan amfetamiinia.
Etylonin kemiallinen kaava on C12H15NO3, moolimassa 221,25 g/mol ja CAS-numero 1112937-64-0.
Vaikutukset.
Etyloni estää noradrenaliinin, serotoniinin ja dopamiinin takaisinottoa. Etylonin ei-toivottuihin vaikutuksiin lukeutuvat sekavuus, aggressiivisuus, hyperaktiivisuus, verenpaineen nouseminen, kuume, kouristukset, pahoinvointi ja rytmihäiriöt. Vakavissa yliannostuksissa voi tulle myös rabdomyolyysi tai aivoverenvuoto.
Hoitona yliannostukseen käytetään bentsodiatsepaameja, sedaatiota ja nesteytystä.
Kippiauto

Kippiauto tarkoittaa kuljetukseen käytettävää kuorma-autoa, jonka lava on saranoitu ja voidaan hydraulisesti kallistaa. Tämän tarkoituksena on lavalla olevan kuorman tyhjentäminen. Tätä käytetään esimerkiksi sorakuormien kanssa.
Historia.
Brittiläiseen Thornycroftiin liitetään ajatus lavasta, joka tyhjentää sisältönsä itse. Thornycroft aloitti 1800-luvun lopulla vaunujen myynnin, joissa lava kallistui. Varhain moottoroitujen kulkuneuvojen ilmestyessä oli käytössä käsiveivillä operoitava lava. Ensimmäisen maailmansodan yhteydessä ilmestyivät ensimmäiset hydraulisesti käytettävät ratkaisut.
Perlini

Perlini on kuorma-autojen valmistaja, jonka perusti Roberto Perlini vuonna 1957 nimellä "Officine Meccaniche Costruzioni Roberto Perlini". Vuonna 2018 yrityksen osti Cangialeoni Group.
Sanna Hautala

Sanna Kaisa Hautala (ent. Väyrynen; s. 1968) on suomalainen yhteiskuntatieteilijä, joka on toiminut sosiaalityön, erityisesti kuntouttavan sosiaalityön, professorina Lapin yliopistossa 1. tammikuuta 2018 lähtien. Hän väitteli yhteiskuntatieteiden tohtoriksi Lapin yliopistossa vuonna 2007.
Hautala on toiminut aiemmin myös johtavana tutkijana Terveyden ja hyvinvoinnin laitoksessa sekä toiminnanjohtajana Kriminaalihuollon tukisäätiössä. Hän on lisäksi Turun yliopiston sosiaalityön dosentti. Vuonna 2022 sosiaali- ja terveysministeriö myönsi 461 000 euron rahoituksen Hautalan johtamaan tutkimukseen "Humanitaaristen katastrofien kohtaaminen, työmenetelmät ja adaptiivinen hallinta sosiaalityössä".
Hoxhunt

Hoxhunt Oy on suomalainen tietoturvakoulutusohjelmistoa tuottava yritys. Keväällä 2023 yhtiöllä oli 125 työntekijää Helsingissä, Lontoossa ja Minneapolisissa. 
Historia.
Mika Aalto, Karri Kurunmäki, Pasi Salo ja Pyry Åvist perustivat Hoxhuntin vuonna 2016. Puoli vuotta toimittuaan yritys sai julkista rahoitusta Business Finlandilta, minkä ansiosta perustajat saattoivat nostaa ensimmäistä kertaa palkkaa. Ensimmäiset asiakkaansa yritys sai keväällä 2016.
Tammikuussa 2017 yhtiö sai Icebreaker.vc:ltä ja Risto Siilasmaan omistamalta First Fellow Partnersilta 350 000 euroa siemenvaiheen rahoitusta. Yhtiöön palkattiin 14 työntekijää. Yhtiön liikevaihto oli 54 000 euroa.
Lokakuussa 2018 yhtiö keräsi 2,5 miljoonan euron rahoituksen Isossa-Britanniassa toimivalta Dawn Capital -pääomasijoitusrahastolta, suomalaisilta Icebreakerilta ja First Fellow -sijoitusrahastoilta.
Toukokuussa 2022 yhtiö keräsi 38 miljoonan euron rahoituksen. Kierroksen suurin sijoittaja oli Level Equity Management Yhdysvalloista. Myös yhtiötä aiemmin omistanut suomalainen Icebreaker-rahasto osallistui kierrokseen. Yhtiön jatkuva vuosilaskutus eli ARR oli 8,1 miljoonaa euroa. Yhtiöllä oli 125 työntekijää. Syyskuussa päättyneen tilikauden liikevaihto oli 7,1 miljoonaa euroa liiketappion ollessa 8,1 miljoonaa euroa.
Huhtikuussa 2023 yhtiöllä oli 125 työntekijää Helsingissä, Lontoossa ja Minneapolisissa.
Organisaatio.
Toukokuussa 2022 yhtiön omistajia olivat Mika Aalto, Pyry Åvist, Pasi Salo, Karri Kurunmäki, Petri Kuivala, Icebreaker Fund Management Oy, Dawn Capital ja Risto Siilasmaan First Fellow Partners Oy. Keväällä 2023 yhtiössä oli neljä perustajaosakasta.
Hoxhuntin partnereita ovat muun muassa Deloitte ja Microsoft.
Tuotteet.
Hoxhunt tarjoaa yrityksille tietoturvakoulutusta, joissa työntekijöitä opetetaan tunnistamaan verkkourkintahuijauksia ja käyttäjän manipulointia (social engineering). Koulutukseen käytettävä Hoxhunt-sovellus simuloi huijaussähköposteja, joissa hyödynnetään 
käyttäjiin henkilökohtaisesti vetoavia titteleitä, organisaatioita, toimialaa, kieltä ja maantieteellistä sijaintia. ja antaa käyttäjälle pisteitä, kun hän tunnistaa ja raportoi niistä. Pelillisyyden lisäksi ohjelmisto hyödyntää tekoälyä.
Palvelun voi ostaa esimerkiksi vuodeksi. Työntekijöille voidaan myös tilata kohdennettuja viestejä ajankohtaisissa tilanteissa, kuten koronpandemian aikana.
Asiakkaat.
Toukokuussa 2022 Hoxhuntilla oli noin 200 asiakasta 18 maassa. Asiakkaisiin kuuluu kansainvälisiä suuryrityksiä, Suomessa niitä on valtionhallinnon organisaatioiden lisäksi esimerkiksi Fortum, Nokia, Sanoma ja Otava-konserni, Aktia, Caruna ja Kone, muualla esimerkiksi DocuSign ja G2.
Džan – matkalla onneen

Džan – matkalla onneen (, persialaisesta جان, "jân", joka tarkoittaa "sielua") on venäläisen kirjailijan Andrei Platonovin vuoden 1935 novelli. Suomessa Ulla-Liisa Heinon kääntämänä teos julkaistiin vuonna 1982. Kirjassa Nazar Tšagatajev, Keski-Aasiasta kotoisin oleva ja Moskovassa asuva ”ei-venäläinen” taloustieteilijä lähtee levittämään sosialismia paimentolaiskansallensa, jonka nimi on ”Džan”.
CapCut

CapCut (Kiinassa tunnetaan nimellä Jianying) on ilmainen Androidille, iOS:lle, Microsoft Windowsille ja MacOS:ille saatava ByteDancen suunnittelema ja julkaisema videonmuokkausohjelma. Sovellusta voi käyttää myös useimmilla selaimilla, kuten Google Chromessa ja Microsoft Edgessä. CapCut julkaistiin maailmanlaajuisesti vuoden 2020 huhtikuussa, lähes 11 kuukautta Jianying julkaisemisen jälkeen.
Sovellus on suunniteltu helpoksi aloittelijoille, koska se tarjoaa helposti mahdollisuuden lisätä esimerkiksi tarroja ja ääniraitoja. Sovellus on myös yhteydessä videopalvelu Tiktokiin.
Toimintaperiaate.
CapCutissa käyttäjä voi joko muokata Tiktok-videon tai muun videon. Aluksi käyttäjä lataa videon sovellukseen. Videoihin voi lisätä efekteiksi tekstiä ja tarroja, sekä lisäksi niihin voi lisätä musiikkia CapCutin musiikkikirjastosta. Sovelluksessa on myös lisätä videoon suodattimia ja tehosteita. CapCut tarjoaa myös mahdollisuuden lisätä 3D -tai 2D-malleja. Sovellus tukee myös yli 500 video- ja äänitiedostomuotoa.
Meksikon kotkan keisarillinen ritarikunta

Meksikon kotkan keisarillinen ritarikunta () oli meksikolainen ritarikunta, joka perustettiin vuonna 1865 keisari Maksimilian I:n käskystä. Sitä jaettiin tunnustuksena niin siviileille kuin sotilashenkilöillekin kiitoksena erinomaisista saavutuksista valtion tai keisarin hyväksi. Taka-ajatuksena oli myös lujittaa uuden keisarikunnan asemaa ja saada mm. eurooppalaiset tunnustamaan sen itsenäisyys.
Kunnianosoitusta jaettiin viidessä luokassa:
PaRappa the Rapper

PaRappa the Rapper on NanaOn-Shan kehittämä ja Sony Computer Entertainmentin julkaisema rytmipeli. Peli on julkaistu vuonna PlayStationille.
Pelin suunnittelija ja tuottaja on Masaya Matsuura. Visuaalisesta suunnittelusta on vastannut Rodney Alan Greenblat.
Pelille on julkaistu seuraajat "UmJammer Lammy" (1999) ja "PaRappa The Rapper 2" (2001). 
Pelaaminen.
Pelissä on räpättävä eri tasoilla päästäkseen tiettyyn tavoitteeseen. Jokaisella tasolla opastaja esittää rivin, jonka jälkeen on pelaajan vuoro riville, joka on toistettava samalla rytmillä. Näytön ylälaidassa on opaspalkki, jossa näkyy mitä näppäintä on painettava tietyssä kohdassa, mutta pelaajan on myös kuunneltava musiikkia saadakseen osumaan oikeaan kohtaan.
Vastaanotto.
Peli sai IGN:n arvostelussa arvosanaksi 6.8/10.
Muuta.
Videopelin pohjalta on tehty myös anime-sarja "PaRappa The Rapper".